Kažimír, Peter, podpredseda vlády a minister financií SR (2012-10-18):
Vážený pán predseda, dámy a páni, pekný podvečer prajem. Dovoľte mi teda uviesť návrh novely zákona o hazardných hrách. Návrh tejto novely vznikol v dielni ministerstva financií, teda nie v dielni poslaneckého klubu niektorej zo strán, tak ako tomu bolo posledne, ale naozaj na rezorte ministerstva financií, a to v rámci Plánu legislatívnych úloh vlády. Predkladaná novela okrem okruhu úprav vyplývajúcich z aplikačnej praxe, napríklad používania pojmu kasína, ktoré sa upresňuje, obsahuje aj návrhy úprav viacerých oblastí a podmienok prevádzkovania hazardných hier. V rámci prevencie a boja proti závislosti od hazardných hier sa navrhuje zaviesť povinnosť pre prevádzkovateľov hazardných hier zverejniť pre hráčov na herných zariadeniach informáciu o telefónnom čísle na špecializované zdravotnícke zariadenie pôsobiace v oblasti prevencie, diagnostiky a liečby látkových a nelátkových závislostí. Ďalšie opatrenia, ktoré budú vplývať na znižovanie záujmu ľudí o účasť na hazardných hrách, je úprava ustanovení zákona, ktoré sa týkajú herne. Navrhuje sa sprísniť možnosť umiestnenia reklamy upozorňujúcej na výšku výhry alebo na možnosť získania výhry, a to tak, aby nebola viditeľná z vonkajšej strany budov, respektíve priestorov, v ktorých sa prevádzkujú hazardné hry. Ak toto ustanovenie prejde, z celého Slovenska vlastne zmiznú všetky pútače, ktoré by mohli lákať ľudí na výšky jackpotu alebo možnosti výhry mnohých tisíc eur, ktoré vidíme na skoro každej križovatke v našej krajine. Navrhujeme sprísniť definíciu pojmu herňa, a to tak, že herňa musí byť stavebne oddelený priestor so samostatným uzamykateľným vchodom. To znamená žiadnu zástenu, žiadne formálne oddelenie, ale naozaj stavebné oddelenie, oddelenie od iných priestorov. Navrhujeme sprísniť ustanovenia týkajúce sa stáleho dozoru herní tak, aby osoby, ktoré vykonávajú túto činnosť, mali s prevádzkovateľom uzatvorený pracovnoprávny vzťah. A zároveň tieto osoby budú musieť byť trvale prítomné v herni počas jej prevádzkových hodín. To znamená, snažíme sa prerušiť tú prax, kde kvázi v herniach obsluhujúci personál, napr. čašníci, krčmári, zároveň vykonávajú úlohu stáleho dozoru. V tomto prípade to budú musieť byť ľudia, ktorí budú mať trvalo skutočný pracovnoprávny vzťah. Navrhujeme ustanoviť minimálny počet hracích zariadení v herni a stanoviť maximálny počet zariadení prevádzkovaných mimo herne. Limitovanie počtu vybraných zariadení v herniach, najmä výherných prístrojov a terminálov videohier, by malo prispieť k poklesu celkového počtu prevádzok v blízkosti zariadení s vyššou kumuláciou mladistvých osôb, ktoré patria medzi ľahko ovplyvniteľné ponukou rýchleho získania peňazí, a tým i zraniteľné z hľadiska reálneho posúdenia možnosti výhier v hazardných hrách. Návrh zákona sa ďalej zaoberá aj úpravou sadzieb, odvodov pre niektoré druhy hazardných hier. Tu vôbec nezakrývam, že hlavným motívom sú fiškálne záujmy štátu, to znamená vyššie príjmy. Návrh zákona sa zaoberá zavedením nového správneho poplatku, ktorý bude príjmom pre obce za vydanie vyjadrenia k umiestneniu technických zariadení obsluhovaných priamo hráčmi alebo zariadení používaných pri prevádzkovaní videohier. Ide hlavne o cezročné presúvanie mnohých výherných prístrojov. A takisto navrhujeme úpravu ustanovení zákona, ktoré sa týkajú prijímania všeobecne záväzného nariadenia obcami, to je to známe VZN, ktoré obmedzí prevádzkovanie hazardných hier na celom svojom území pre všetky druhy s výnimkou lotériových hier, internetových hier, kartových hier mimo kasína, charitatívnych lotérií a stávkových hier. Pritom vydaniu takéhoto VZN musí predchádzať miestne referendum, v ktorom obyvatelia obce rozhodnú, či v obci dochádza k narušeniu verejného poriadku v súvislosti s hraním hazardných hier. Vypísanie referenda nemusí byť iniciované len zo strany samosprávy obce, ale môžu ho iniciovať aj obyvatelia priamo, a to prostredníctvom petície. Tu reagujeme na zásadné výhrady Generálnej prokuratúry s hrozbou podania na Ústavný súd. Takisto musím povedať, že predložený návrh zákona bol schválený na rokovaní vlády Slovenskej republiky 28. septembra tohto roku. Toľko na úvod, pán predseda, ďakujem veľmi pekne.